pielikums

Valmieras pilsētas pašvaldības

domes 31.10.2013. lēmumam

Nr.431 (protokols Nr.14, 49.§)

**Nolikums**

**Par tirdzniecības kārtību un maksas par tirdzniecības vietu noteikšanu**

**Valmieras muzeja rīkotajos ielu tirdzniecības pasākumos**

**1. Vispārējie jautājumi**

1.1. Valmieras muzejs (turpmāk – Organizētājs) rīko ielu tirdzniecības pasākumus (turpmāk – Pasākums) Valmieras muzeja un Valmieras senpilsētas teritorijā, pamatojoties uz Valmieras pilsētas pašvaldības izsniegtu atļauju ielu tirdzniecības organizēšanai Valmieras pilsētā.

1.2. Šis nolikums nosaka tirdzniecības kārtību un maksu par tirdzniecības vietas noteikšanu sekojošos Organizētāja rīkotajos Pasākumos: „Zāļu tirdziņš”, „Simjūda tirgus”, „Ziemassvētku labdarības tirdziņš”, ielu tirdzniecības pasākumos Valmieras pilsētas svētku laikā.

1.3. Tirdzniecības organizācija Pasākumos ir realizējama, atbilstoši Latvijas Republikas Ministru kabineta 2010.gada 12.maija noteikumiem Nr.440 „Noteikumi par tirdzniecības veidiem , kas saskaņojami ar pašvaldību un tirdzniecības organizēšanas kārtību” un Nolikuma nosacījumiem.

1.4. Organizētājs no Pasākuma dalībniekiem - tirgotājiem iekasē noteiktu maksu par tirdzniecības vietu, saskaņā ar Nolikumu.

**2. Tirdzniecības mērķi**

2.1. Popularizēt latviešu tautas seno amatu prasmes, sekmēt mājamatniecības un lietišķās mākslas attīstību, kā tautas materiālo, estētisko un ekoloģisko vērtību.

2.2. Saglabāt un pilnveidot viduslaiku tirgus tradīcijas.

2.3. Radīt izziņas, atpūtas un iepirkšanās iespējas Valmieras pilsētas un Vidzemes iedzīvotājiem un tūristiem.

**3. Organizētāja tiesības un pienākumi**

3.1. Informāciju par Pasākuma norisi Organizētājs izsludina Vidzemes reģionālajos plašsaziņas līdzekļos, Organizētāja budžeta ietvaros.

3.2. Pasākumā tirgojamo preču sortimentu Organizētājs uz katru Pasākumu apstiprināta ar rīkojumu, vai atļauj tirdzniecību visām šī nolikuma 5.1.punktā norādītajām preču grupām.

3.3. Kārtību, kādā tiek ierādītas tirdzniecības vietas Pasākumā tirgotājiem, nosaka Organizētājs. Organizētājs ir atbildīgs par tirdzniecības vietu nodrošināšanu tirgotājiem, saskaņā ar Organizētāju izstrādāto Pasākuma izvietojuma plānu, pēc dalības maksas saņemšanas.

3.4. Iepriekš vienojoties ar Organizētāju, Pasākuma tirgotājam ir iespējams par šajā Nolikumā noteiktu maksu izmantot noteiktu Valmieras muzeja inventāru, kā arī saņemt tirdzniecības vietu ar elektrības pieslēgumu.

3.5. Organizētājs ir atbildīgs par:

3.5.1. tirdzniecības vietas ierādīšanu Pasākuma tirgotājiem;

3.5.2. Pasākumā izmantotās teritorijas sakārtošanu pēc Pasākuma norises;

3.5.3. Pasākuma tirgotāju nodrošināšanu ar labierīcībām (atkritumu konteineriem un bezmaksas tualetēm).

3.6. Strīdus jautājumi tiek risināti ar Organizētāja pilnvarotu pārstāvi.

3.7. Par Nolikuma nosacījumu pārkāpšanu un Organizētāja rīkojumu neievērošanu, Organizatoram ir tiesības izraidīt tirgotāju no tirdzniecības teritorijas.

**4.Tirgotāja pienākumi un tiesības**

4.1. Par tirdzniecībai nepieciešamo aprīkojumu (galdiem, krēsliem, nojumēm u.c. inventāru) atbild katrs Pasākuma tirgotājs.

4.2. Tirgotājs ir atbildīgs par tīrības un kārtības ievērošanu, uzturēšanu savā tirdzniecības vietā, un par savas tirdzniecības vietas sakopšanu pēc Pasākuma beigām.

4.3. Tirgotājam ir pienākums iesniegt Organizētājam vismaz piecas dienas iepriekš dokumentu kopijas, kas atbilstoši tirgotāja darbības veidam, izdoti saskaņā ar Latvijas Republikā spēkā esošo normatīvo aktu prasībām, kā arī pēc Organizētāja pieprasījuma uzrādīt dokumentu oriģinālus tirdzniecības laikā.

4.4. Tirgotāja pienākums ir ievērot Organizētāja noteikto Pasākuma norises laiku. Tirgotājam nav tiesību veikt tirdzniecību pēc Pasākuma norises laika.

4.5. Tirgotājs ir atbildīgs par savlaicīgu ierašanos tirgošanās vietā.

4.6. Tirgotājam ir pienākums, piegādājot preci tirdzniecības vietai, ievērot šādus noteikumus:

4.6.1. iebraukt tirdzniecības teritorijā ar autotransportu un izkraut preces atļauts tikai pirms Organizētāja noteiktā Pasākuma sākuma laika;

4.6.2. pēc preču izkraušanas, automašīna jānovieto Organizētāja norādītajā vietā;

4.6.3. Pasākuma norises laikā iebraukt tirdzniecības teritorijā ar autotransportu ir aizliegts, izņemot īpašus gadījumus, kas saskaņoti ar Organizētāju;

4.6.4. veikt tirdzniecību no autotransporta pieļaujama tikai īpašos gadījumos, kas rakstveidā saskaņota ar Organizētāju.

**5.** **Preču grupas un** **maksa par tirdzniecības vietu**

5.1. Organizētāja rīkotajos Pasākumos maksa par tirdzniecības vietas vienu metru, ieskaitot PVN, tiek noteikta šādā apmērā:

|  |  |  |
| --- | --- | --- |
|  | Preču grupas | *Euro* |
| 5.1.1. | Stādi, augļu koki, floristikas materiāli, amatniecības izstrādājumi, mājražojumi, tējas, medicīnas preces | EUR 4,20 |
| 5.1.2. | Pārtikas preces, iespieddarbi, mūzikas ieraksti, mākslas darbi | EUR 5,60 |
| 5.1.3. | Dārgakmeņu un dārgmetālu izstrādājumi | EUR 7,10 |
| 5.1.4. | Loterijas, atrakcijas | EUR 14,30 |
| 5.1.5. | Rūpnieciski ražotas preces | EUR 7,10 |
| 5.1.6. | Elektrības pieslēgums tirdzniecības vietai | EUR 4,20 |
| 5.1.7. | Valmieras muzeja inventāra izmantošana, viena vienība | EUR 4,20 |

5.2. No maksas par tirdzniecības vietu pilnā apmērā ir atbrīvoti Pasākuma tirgotāji, kuri:

5.2.1. noformējuši tirgus vietu atbilstoši noteiktā ielu tirdzniecības pasākuma tematikai un/vai veic amata prasmju demonstrējumus;

5.2.2. finansiāli atbalstījuši noteikto Pasākumu.

**6.Samaksas kārtība**

6.1. Juridiskās un fiziskās personas norēķinus par tirdzniecības vietu veic pie Organizētāja, kas attiecīgo norēķinu kārtošanai ar rīkojumu nosaka atbildīgos darbiniekus.

6.2. Samaksa par tirgus vietu tiek veikta iebraucot tirdzniecības teritorijā, pēc tirdzniecības vietas iekārtošanas, samaksu veicot skaidrā naudā, izmantojot stingrās uzskaites kvītis, **vai iepriekš, iemaksājot Organizētāja norādītajā Valmieras pilsētas pašvaldības norēķinu kontā.**

6.3. Iekasētos līdzekļus par tirdzniecības vietu ierādīšanu Organizētājs iemaksā Valmieras pilsētas pašvaldības norēķinu kontā.